b'\n_START_ARTICLE_\n\xc3\x95itsev Armeenia\n_START_PARAGRAPH_\n\xc3\x95itsev Armeenia (armeenia keeles \xd4\xb2\xd5\xa1\xd6\x80\xd5\xa3\xd5\xa1\xd5\xbe\xd5\xa1\xd5\xb3 \xd5\x80\xd5\xa1\xd5\xb5\xd5\xa1\xd5\xbd\xd5\xbf\xd5\xa1\xd5\xb6 \xd4\xbf\xd5\xb8\xd6\x82\xd5\xbd\xd5\xa1\xd5\xaf\xd6\x81\xd5\xb8\xd6\x82\xd5\xa9\xd5\xb5\xd5\xb8\xd6\x82\xd5\xb6, Bargavat\xc5\xa1 Hajastan Kusaktshutjun) on Armeenia paremtsentristlik partei, mida juhib Armeenia \xc3\xa4rimees Gagik Tsarukjan._NEWLINE_2012. aasta Armeenia parlamendivalimistel tuli \xc3\x95itsev Armeenia teiseks, saades 30,12% h\xc3\xa4\xc3\xa4ltest ning 37 kohta 131-kohalises Rahvusassamblees. Erakond kuulub valitsuskoalitsiooni koos valimised v\xc3\xb5itnud Armeenia Vabariikliku Partei ja neljandale kohale tulnud Seaduse V\xc3\xb5imuga. 20-kohalises valitsuses sai \xc3\x95itsev Armeenia 3 ministriportfelli: tervishoiuministri, linnaarenguministri ning t\xc3\xb6\xc3\xb6- ja sotsiaalministri oma._NEWLINE_Erakond loodi 30. aprillil 2004, selle ametlik ideoloogia on liberaalne konservatism. \xc3\x95itsev Armeenia seisab rahvuslike ja traditsiooniliste v\xc3\xa4\xc3\xa4rtuste eest, mida erakonna jaoks esindavad perekond, kirik ja Armeenia Vabariik. Samuti pooldab partei suhete tihendamist Venemaaga. 2007. aasta parlamendivalimistel sai \xc3\x95itsev Armeenia 29 ning 2012. aastal 37 kohta. \xc3\x95itsvale Armeeniale kuulub ka Gjumri linnapea koht.'